CELEX: 32005R1336
Language: et
Date: 2005-08-12 00:00:00
Title: Komisjoni määrus (EÜ) nr 1336/2005, 12. august 2005, millega muudetakse nõukogu määruse (EMÜ) nr 2092/91 (põllumajandustoodete mahepõllundustootmise ning põllumajandustoodete ja toiduainete puhul sellele viitavate märgiste kohta) III lisa   (EMPs kohaldatav tekst)

13.8.2005   
            
            
               ET
            
            
               Euroopa Liidu Teataja
            
            
               L 211/11
            
         
      KOMISJONI MÄÄRUS (EÜ) nr 1336/2005,
   12. august 2005,
   millega muudetakse nõukogu määruse (EMÜ) nr 2092/91 (põllumajandustoodete mahepõllundustootmise ning põllumajandustoodete ja toiduainete puhul sellele viitavate märgiste kohta) III lisa
   (EMPs kohaldatav tekst)
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut,
   võttes arvesse nõukogu 24. juuni 1991. aasta määrust (EMÜ) nr 2092/91 põllumajandustoodete mahepõllundustootmise ning põllumajandustoodete ja toiduainete puhul sellele viitavate märgiste kohta, (1) eriti selle artikli 13 teist taanet,
   ning arvestades järgmist:
   
               (1)
            
            
               Tulenevalt määruse (EMÜ) nr 2092/91, muudetud nõukogu määrusega (EÜ) nr 392/2004, (2) artiklist 8 kuuluvad kõik ettevõtjad kogu tootmise, ettevalmistamise ja turustamise protsessi vältel kontrollimisele määruse (EMÜ) nr 2092/91 artiklis 9 sätestatud kontrollsüsteemi alusel.
            
         
               (2)
            
            
               Selleks, et kõik määruse (EMÜ) nr 2092/91 artikli 8 lõikes 1 osutatud ettevõtjate kategooriad oleksid piisavalt kaetud, on vaja laiendada selle määruse III lisas sätestatud üldsätete kohaldamist.
            
         
               (3)
            
            
               On asjakohane siduda pisteliste kontrollide sagedus määruse (EMÜ) nr 2092/91 täitmata jätmisest tuleneda võivate riskidega.
            
         
               (4)
            
            
               Seetõttu tuleks määruse (EMÜ) nr 2092/91 III lisa vastavalt muuta.
            
         
               (5)
            
            
               Käesoleva määrusega ettenähtud meetmed on kooskõlas määruse (EMÜ) nr 2092/91 artikli 14 alusel loodud komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EMÜ) nr 2092/91 III lisa muudetakse vastavalt käesoleva määruse lisale.
   Artikkel 2
   Käesolev määrus jõustub seitsmendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 12. august 2005
      
         
            Komisjoni nimel
         
         
            komisjoni liige
         
         Mariann FISCHER BOEL
         
      
   
   
      (1)  EÜT L 198, 22.7.1991, lk 1. Määrust on viimati muudetud komisjoni määrusega (EÜ) nr 2254/2004 (ELT L 385, 29.12.2004, lk 20).
   
      (2)  ELT L 65, 3.3.2004, lk 1.
   
      LISA
      Määruse (EMÜ) nr 2092/91 III lisa muudetakse järgmiselt:
      
                  1.
               
               
                  Pealkirja järele lisatakse järgmine tekst:
                  “Käesoleva lisa üldsätteid kohaldatakse kõigi artikli 8 lõikes 1 nimetatud ettevõtjate suhtes selles ulatuses, kuivõrd need sätted on seotud asjaomase ettevõtja tegevusega.
                  Lisaks üldsätetele kohaldatakse erisätteid nende ettevõtjate suhtes, kes tegelevad valdkondadega, mida on nimetatud alajaotuste pealkirjades.”
               
            
                  2.
               
               
                  Üldsätteid muudetakse järgmiselt:
                  
                              a)
                           
                           
                              Punktid 3–6 asendatakse järgmistega:
                              “3.   Esmane kontroll
                              Kontrollimeetmete esmakordsel rakendamisel peab vastutav ettevõtja:
                              
                                          —
                                       
                                       
                                          koostama üksuse ja/või tööruumide ja/või tegevuse täieliku kirjelduse,
                                       
                                    
                                          —
                                       
                                       
                                          esitama kõik üksuse ja/või tööruumide ja/või tegevuse tasandil võetavad konkreetsed meetmed käesoleva määruse ning eelkõige käesoleva määruse lisa nõuete täitmiseks,
                                       
                                    
                                          —
                                       
                                       
                                          võtma kasutusele ettevaatusabinõusid, et vähendada keelatud toodete või ainetega saastumise riski ning puhastusmeetmeid ladustamisel ja kogu ettevõtja tootmisahela vältel.
                                       
                                    Sobivuse korral võivad need kirjeldused ja meetmed moodustada osa ettevõtja loodud kvaliteedisüsteemist.
                              Asjaomane kirjeldus ja meetmed peavad sisalduma deklaratsioonis, millele on alla kirjutanud vastutav ettevõtja.
                              Lisaks peab deklaratsioon sisaldama ettevõtja kohustust:
                              
                                          —
                                       
                                       
                                          sooritada toiminguid käesoleva määruse artiklite 5, 6, 6a ning vajaduse korral artikli 11 kohaselt ja/või määruse (EÜ) nr 223/2003 kohaselt,
                                       
                                    
                                          —
                                       
                                       
                                          nõustuda rikkumiste või eeskirjade eiramise korral käesoleva määruse artikli 9 lõikes 9 ning vajaduse korral artikli 10 lõikes 3 nimetatud meetmete rakendamisega, ning
                                       
                                    
                                          —
                                       
                                       
                                          nõustuda toote ostjaid kirjalikult teavitama eesmärgiga tagada, et asjaomastel toodetelt eemaldatakse mahepõllundusmeetoditele viitavad märgised.
                                       
                                    Kontrollasutus või kontrolliv ametiasutus peab kõnealust deklaratsiooni kontrollima ning koostama akti võimalike puuduste ja käesoleva määruse sätete täitmata jätmise kohta. Ettevõtja peab andma aktile kaasallkirja ning võtma tarvitusele vajalikud parandusmeetmed.
                              4.   Teabevahetus
                              Vastutav ettevõtja peab kontrollasutusele või kontrollivale ametiasutusele õigeaegselt teatama kõigist muudatustest, mis on tehtud punktis 3 nimetatud kirjelduses või meetmetes ning esmase kontrolli sätetes, mis on ette nähtud käesoleva lisa erisätete A, B, C, D ja E jaos.
                              5.   Kontrollkäigud
                              Kontrollasutus või kontrolliv ametiasutus peab kõiki ettevõtjaid vähemalt kord aastas täielikult kontrollima. Kontrollasutusel või kontrollival ametiasutusel on lubatud võtta proove, et kontrollida tooteid, mille kasutamine ei ole käesoleva määruse alusel lubatud, või kontrollida tootmistehnoloogiaid, mis ei ole kooskõlas käesoleva määrusega. Proove võib võtta ja analüüsida ka kasutusloata toodete võimaliku saastumise avastamiseks. Kõnealused analüüsid tuleb teha juhul, kui tekib keelatud toodete kasutamise kahtlus. Iga kontrollkäigu kohta tuleb koostada kontrollakt, millel on üksuse vastutava isiku või tema esindaja kaasallkiri.
                              Peale selle teeb kontrollasutus või kontrolliv ametiasutus ootamatuid või etteteatatud pistelisi kontrollkäike, lähtudes üldisest hinnangust riskile, et käesolevat määrust ning määrust (EÜ) nr 223/2003 ei täideta, võttes arvesse vähemalt eelmiste kontrollide tulemusi, asjaomaste toodete kogust ning riski, et tooted võivad vahetusse minna.
                              6.   Raamatupidamisdokumendid
                              Lao- ja finantsarvestuse dokumendid tuleb hoida üksuses või tööruumides, et ettevõtjal oleks võimalik identifitseerida ning kontrollasutusel või kontrollival ametiasutusel oleks võimalik välja selgitada:
                              
                                          —
                                       
                                       
                                          toote tarnija, või kui tegemist on erineva isikuga, müüja või eksportija,
                                       
                                    
                                          —
                                       
                                       
                                          üksusesse tarnitud artiklis 1 nimetatud põllumajandustoodete omadused ja kogused ning vajaduse korral kogu ostetud materjal ning selle kasutamine ning vajaduse korral segasööda koostis,
                                       
                                    
                                          —
                                       
                                       
                                          tööruumides ladustatud artiklis 1 nimetatud põllumajandustoodete omadused ja kogused,
                                       
                                    
                                          —
                                       
                                       
                                          kõigi üksusest või esimese kaubasaaja tööruumidest või ladustamisrajatistest väljasaadetud, artiklis 1 nimetatud toodete omadused, kogused ja kaubasaajad, või kui on tegemist erinevate isikutega, siis ostjad, kes ei ole lõpptarbijad,
                                       
                                    
                                          —
                                       
                                       
                                          ettevõtjate puhul, kes ei ladusta ega käitle artiklis 1 nimetatud tooteid, toodete omadused ja kogused, mida on müüdud ja ostetud, ning tarnijad ja kui tegemist on erinevate isikutega, siis müüjad või eksportijad ja ostjad ning kui tegemist on erinevate isikutega, siis kaubasaajad.
                                       
                                    Ühtlasi peavad raamatupidamisdokumendid sisaldama toodete vastuvõtmisel tehtud kontrollimise tulemusi ja muud teavet, mida kontrollasutus või kontrolliv ametiasutus põhjalikuks kontrolliks vajab.
                              Andmed raamatupidamisaruannetes peavad olema dokumentaalselt tõestatud.
                              Raamatupidamisaruannetes peab kajastuma tootmise sisendite ja väljundite bilanss.”
                           
                        
                              b)
                           
                           
                              Punkti 7 pealkiri asendatakse järgmisega:
                           
                        
                              c)
                           
                           
                              Punkti 7 järgi lisatakse järgnev punkt 7a:
                              “7a.   Toodete vastuvõtmine teistelt üksustelt ja ettevõtjatelt
                              Artiklis 1 nimetatud toote vastuvõtmisel kontrollib ettevõtja vajaduse korral pakendi või konteineri suletust ja punktis 7 nimetatud märgiste olemasolu. Ettevõtja võrdleb ristkontrollimise abil punktis 7 nimetatud märgisel olevat teavet saatedokumentides oleva teabega. Nende kontrollimiste tulemuse peab selgesõnaliselt ära märkima punktis 6 nimetatud raamatupidamisdokumentides.”
                           
                        
                              d)
                           
                           
                              Punkt 8 asendatakse järgmisega:
                              “8.   Toodete ladustamine
                              Toodete ladustamisalade haldamisel peab olema tagatud partiide identifitseerimine ning tuleb ära hoida toodete segunemine või saastumine toodete ja/või ainetega, mis ei vasta käesolevas määruses ettenähtud nõuetele. Artiklis 1 nimetatud tooted peavad olema igal ajal selgelt identifitseeritavad.”
                           
                        
            
                  3.
               
               
                  Erisätteid muudetakse järgmiselt:
                  
                              a)
                           
                           
                              A osa lõige 6 kustutatakse.
                           
                        
                              b)
                           
                           
                              B osa asendatakse järgmisega:
                              “B.   Taime- ja loomakasvatussaaduste ning taime- ja loomakasvatussaadusi sisaldava toidu ettevalmistusüksused
                              Käesolevat osa kohaldatakse kõigi üksuste suhtes, mis on seotud artikli 1 lõikes 1 nimetatud toodete ettevalmistamisega oma tarbeks või kolmanda isiku tarbeks, nagu on määratletud artikli 4 lõikes 3, ning eelkõige üksuste suhtes, mis on seotud selliste toodete:
                              
                                          —
                                       
                                       
                                          pakendamise ja/või ümberpakendamisega,
                                       
                                    
                                          —
                                       
                                       
                                          märgistamise ja/või ümbermärgistamisega.
                                       
                                    1.   Esmane kontroll
                              Käesoleva lisa üldsätete punktis 3 nimetatud üksuse täielikus kirjelduses tuleb ära näidata rajatised, mida kasutatakse põllumajandustoodete vastuvõtmiseks, töötlemiseks, pakendamiseks, märgistamiseks, ladustamiseks nii enne kui pärast nendega seotud toiminguid, samuti toodete transportimise kord.
                              2.   Ettevalmistusüksused, mis käitlevad ka muid kui mahepõllumajanduslikke tooteid
                              Kui asjaomases üksuses valmistatakse ette, pakendatakse või ladustatakse ka artiklis 1 nimetamata tooteid, siis:
                              
                                          —
                                       
                                       
                                          peavad üksusel olema ajaliselt või koha poolest eraldi alad artiklis 1 nimetatud toodete ladustamiseks enne ja pärast toiminguid,
                                       
                                    
                                          —
                                       
                                       
                                          peavad toimingud kestma kogu partii valmistamise ajal katkematult ning toimuma ajaliselt ja koha poolest lahus samalaadsetest toimingutest toodetega, mida artikkel 1 ei hõlma,
                                       
                                    
                                          —
                                       
                                       
                                          tuleb sellistest toimingutest, kui neid ei tehta regulaarselt või kindlaksmääratud päevadel, eelnevalt teatada kontrollorgani või -asutusega kokkulepitud tähtajaks,
                                       
                                    
                                          —
                                       
                                       
                                          tuleb võtta kõik meetmed, et kindlustada tootepartiide identifitseerimine ning ära hoida nende segi- või vahetusseminek toodetega, mille valmistamine ei vasta käesolevas määruses ettenähtud eeskirjadele,
                                       
                                    
                                          —
                                       
                                       
                                          viiakse käesolevas määruses sätestatud eeskirjade kohaseid toiminguid toodetega läbi üksnes pärast tootmisseadmete puhastamist. Puhastusmeetmete tõhusust kontrollitakse ja tulemused registreeritakse.
                                       
                                    3.   Pakendamine ja toodete transportimine ettevalmistusüksustesse
                              Mahepõllumajanduslikult toodetud piim, munad ja munatooted kogutakse muul ajal kui tooted, mis ei ole toodetud käesoleva määruse kohaselt. Erandina ning kontrollasutuse või kontrolliva ametiasutuse eelneval loal, võib kogumine toimuda samaaegselt, kui võetakse tarvitusele asjakohased meetmed, et ära hoida mis tahes segi- või vahetusseminek toodetega, mis ei ole toodetud käesoleva määruse kohaselt, ning tagatakse käesoleva määruse kohaselt toodetud toodete identifitseerimine. Ettevõtja tagab toodete kogumispäevade ja -tundide, ringluse ning vastuvõtukuupäevade ning -aegadega seotud teabe kättesaadavuse kontrollasutusele või kontrollivale ametiasutusele.”
                           
                        
                              c)
                           
                           
                              E osa punkt 6 kustutatakse.